Document ID: 31997L0075

RÅDETS DIREKTIV 97/75/EF af 15. december 1997 om udvidelse af direktiv 96/34/EF om den rammeaftale vedrørende forældreorlov, der er indgået af UNICE, CEEP og EFS, til at omfatte Det Forenede Kongerige Storbritannien og Nordirland
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 100,
under henvisning til forslag fra Kommissionen (1),
under henvisning til udtalelse fra Europa-Parlamentet (2),
under henvisning til udtalelse fra Det Økonomiske og Sociale Udvalg (3), og
ud fra følgende betragtninger:
Rådet vedtog i overensstemmelse med den aftale om social- og arbejdsmarkedspolitikken, der er knyttet til protokol nr. 14 til traktaten, særlig artikel 4, stk. 2, i denne aftale, direktiv 96/34/EF (4); direktivet gælder ikke for Det Forenede Kongerige Storbritannien og Nordirland;
Det Europæiske Råd noterede sig på mødet i Amsterdam den 16. og 17. juni 1997 med tilfredshed, at der på regeringskonferencen var opnået enighed om at indarbejde aftalen om social- og arbejdsmarkedspolitikken i traktaten, og anførte, at der måtte findes et middel, således at Det Forenede Kongeriges ønske om at efterkomme de direktiver, som allerede er blevet vedtaget på grundlag af aftalen om social- og arbejdsmarkedspolitikken forud for undertegnelsen af Amsterdam-traktaten, kan få retlig virkning; dette formål søges opfyldt med dette direktiv, for så vidt som det udvider Rådets direktiv 96/34/EF til at omfatte Det Forenede Kongerige;
det forhold, at direktiv 96/34/EF ikke finder anvendelse i Det Forenede Kongerige, har umiddelbar betydning for, hvordan det indre marked fungerer; med gennemførelsen i samtlige medlemsstater af rammeaftalen, som er knyttet som bilag til direktivet, og især af princippet om at give arbejdstagere med børn mulighed for at forene deres familiemæssige og arbejdsmæssige forpligtelser vil det indre marked komme til at fungere bedre;
gennemførelsen af rammeaftalen tager især sigte på at opfylde målsætningen om ligebehandling mellem mænd og kvinder med hensyn til beskæftigelsesmuligheder og behandling på arbejdspladsen samt muligheden for at forene arbejde og familieliv;
vedtagelsen af dette direktiv medfører, at direktiv 96/34/EF bliver gældende i Det Forenede Kongerige; fra datoen for dette direktivs ikrafttrædelse skal ordet »medlemsstater« i direktiv 96/34/EF også omfatte Det Forenede Kongerige -
UDSTEDT FØLGENDE DIREKTIV:
Artikel 1
Rådets direktiv 96/34/EF finder anvendelse på Det Forenede Kongerige Storbritannien og Nordirland, jf. dog artikel 2.
Artikel 2
I artikel 2 i direktiv 96/34/EF indsættes følgende tekst:
»1a. For Det Forenede Kongerige Storbritanniens og Nordirlands vedkommende ændres datoen den 3. juni 1998 i stk. 1 til den 15. december 1999.«
Artikel 3
Dette direktiv er rettet til medlemsstaterne.
Udfærdiget i Bruxelles, den 15. december 1997.

Labels: 0
18
15
5